CELEX: 32018R0047
Language: mt
Date: 2017-10-30 00:00:00
Title: Regolament delegat tal-Kummissjoni (UE) 2018/47 tat-30 ta' Ottubru 2017 li jawtorizza l-użu ta' xbieki tat-tkarkir T90 alternattivi għas-sajd fil-Baħar Baltiku, b'deroga mir-Regolament tal-Kunsill (KE) Nru 2187/2005

12.1.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 7/21
            
         REGOLAMENT DELEGAT TAL-KUMMISSJONI (UE) 2018/47
   tat-30 ta' Ottubru 2017
   li jawtorizza l-użu ta' xbieki tat-tkarkir T90 alternattivi għas-sajd fil-Baħar Baltiku, b'deroga mir-Regolament tal-Kunsill (KE) Nru 2187/2005
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) 2016/1139 tal-Parlament Ewropew u tal-Kunsill li jistabbilixxi pjan pluriennali għall-istokkijiet tal-merluzz, l-aringi u l-laċċ ikħal fil-Baħar Baltiku u s-sajd li jisfrutta dawk l-istokkijiet, li jemenda r-Regolament tal-Kunsill (KE) Nru 2187/2005 u li jirrevoka r-Regolament tal-Kunsill (KE) Nru 1098/2007 (1), u b'mod partikolari l-Artikolu 8 tiegħu,
   Billi:
   
               (1)
            
            
               Ir-Regolament (UE) Nru 1380/2013 tal-Parlament Ewropew u tal-Kunsill (2) għandu l-għan li jelimina, b'mod gradwali, l-iskartar tal-ħut fis-sajd kollu tal-Unjoni permezz tal-introduzzjoni tal-obbligu ta' ħatt l-art għall-qabdiet tal-ispeċijiet soġġetti għal limiti tal-qbid. Miżuri li gradwalment jeliminaw il-qbid skartat jistgħu jiġu inklużi fil-pjanijiet multiannwali.
            
         
               (2)
            
            
               Ir-Regolament (UE) 2016/1139 jistabbilixxi pjan pluriennali għall-istokkijiet tal-merluzz, l-aringi u l-laċċ ikħal fil-Baħar Baltiku u s-sajd li jisfrutta dawk l-istokkijiet. Dan jipprevedi, fost l-oħrajn, miżuri tekniċi li għandhom jiġu adottati mill-Kummissjoni u li jikkontribwixxu sabiex jintlaħqu l-objettivi ta' dak il-pjan pluriennali. B'mod partikolari, il-Kummissjoni tista' tadotta atti delegati dwar modifiki għall-irkaptu tas-sajd maħsuba biex tiġi żgurata jew titjieb is-selettività, biex jitnaqqsu l-qabdiet inċidentali jew biex jiġi minimizzat l-impatt negattiv fuq l-ekosistema.
            
         
               (3)
            
            
               Ir-Regolament tal-Kunsill (KE) Nru 2187/2005 (3) jistabbilixxi l-miżuri tekniċi ta' konservazzjoni b'rabta mal-qbid u mal-ħatt l-art ta' riżorsi tas-sajd fil-Baħar Baltiku. Dak ir-Regolament jiddefinixxi d-daqsijiet tal-malji tax-xbieki u speċifikazzjonijiet oħra, fost l-oħrajn, l-irkaptu tas-sajd ammissibbli għal kull speċi fil-mira fil-Baħar Baltiku.
            
         
               (4)
            
            
               Id-Danimarka, il-Ġermanja, l-Estonja, il-Latvja, il-Litwanja, il-Polonja, il-Finlandja u l-Iżvezja għandhom interess ta' ġestjoni dirett b'rabta mas-sajd fil-Baħar Baltiku. Dawn l-Istati Membri ressqu rakkomandazzjoni konġunta (4) lill-Kummissjoni, wara li kkonsultaw mal-Kunsill Konsultattiv għall-Baħar Baltiku. Ir-rakkomandazzjoni tindika li ċerti modifiki għall-ispeċifikazzjonijiet tal-karatteristiċi tal-manka fix-xbieki tat-tkarkir T90 eżistenti, kif definiti fir-Regolament (KE) Nru 2187/2005, se jtejbu s-selettività u jnaqqsu l-ammonti ta' qabdiet inċidentali tal-merluzz. Inkiseb kontribut xjentifiku mingħand il-Kumitat Xjentifiku, Tekniku u Ekonomiku għas-Sajd (l-STECF), li jikkonferma dik l-indikazzjoni.
            
         
               (5)
            
            
               Il-miżuri ssuġġeriti fir-rakkomandazzjoni konġunta, dwar l-użu tax-xbieki tat-tkarkir T90 alternattivi minbarra x-xbieki tat-tkarkir T90 definiti fir-Regolament (KE) Nru 2187/2005, jikkontribwixxu sabiex jintlaħqu l-għanijiet tal-pjan pluriennali stabbilit bir-Regolament (UE) 2016/1139. Jenħtieġ għalhekk li dawk il-miżuri jiġu adottati b'mod konformi mal-Artikolu 18(3) tar-Regolament (UE) Nru 1380/2013,
            
         ADOTTAT DAN IR-REGOLAMENT:
   Artikolu 1
   Suġġett
   Dan ir-Regolament jawtorizza l-użu, f'ċertu sajd fil-Baħar Baltiku, ta' xbieki tat-tkarkir T90 li jilħqu speċifikazzjonijiet li huma differenti minn dawk stabbiliti fir-Regolament (KE) Nru 2187/2005.
   Artikolu 2
   Kamp ta' applikazzjoni
   Dan ir-Regolament għandu japplika għall-bastimenti tas-sajd tal-Unjoni għas-sajd fil-Baħar Baltiku kif imsemmi fl-Artikolu 1 tar-Regolament (UE) 2016/1139.
   Artikolu 3
   Definizzjonijiet
   Għall-finijiet ta' dan ir-Regolament, għandhom japplikaw id-definizzjonijiet li ġejjin:
   
               (a)
            
            
               “xbieki tat-tkarkir T90” tfisser xbieki tat-tkarkir, tartaruni Daniżi u rkapti simili li għandhom manka u biċċa tal-estensjoni prodotta minn tip ta' xbieki standard bl-għoqod forma ta' djamant imdawra 90° biex b'hekk id-direzzjoni prinċipali tal-malja tax-xibka tkun parallela għad-direzzjoni tal-irmunkar.
            
         
               (b)
            
            
               “l-Istati Membri kkonċernati” tfisser id-Danimarka, il-Ġermanja, l-Estonja, il-Latvja, il-Litwanja, il-Polonja, il-Finlandja u l-Iżvezja.
            
         Artikolu 4
   Speċifikazzjonijiet alternattivi għall-manka tax-xbieki tat-tkarkir T90
   1.   L-użu ta' xbieki tat-tkarkir T90 li għandhom manka konformi mal-ispeċifikazzjonijiet li ġejjin għandu jiġi awtorizzat b'deroga mill-Anness II tar-Regolament (KE) Nru 2187/2005:
   
               (a)
            
            
               id-daqs tal-malja tal-manka għandu jkun tal-anqas ta' 115 mm, b'deroga min-nota ta' qiegħ il-paġna 2 tal-Anness II u mill-punt (b) tal-Appendiċi 2 ta' dak l-Anness;
            
         
               (b)
            
            
               l-għadd ta' malji fi kwalunkwe ċirkonferenza fil-manka sensu strictu u fil-biċċa tal-estensjoni, esklużi dawk fil-ġuntura u fiċ-ċmus, għandu jkun ta' 80 malja tonda, b'deroga mill-punt (e) tal-Appendiċi 2 ta' dak l-Anness;
            
         
               (c)
            
            
               it-tul tal-manka għandu jkun tal-inqas ta' 9 m;
            
         2.   Il-manka għandha tissodisfa l-ispeċifikazzjonijiet l-oħra kollha stipulati fl-Appendiċi 2 ta' dak l-Anness.
   Artikolu 5
   Registrazzjoni tal-qabdiet
   L-Istati Membri kkonċernati għandhom jiżguraw li l-qabdiet magħmula bl-użu tal-irkaptu tas-sajd deskritt fl-Artikolu 4 jiġu rreġistrati separatament mill-qabdiet magħmula bl-użu ta' rkaptu tas-sajd ieħor.
   Artikolu 6
   Dħul fis-seħħ
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-30 ta' Ottubru 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 191, 15.7.2016, p. 1.
   
      (2)  Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).
   
      (3)  Ir-Regolament tal-Kunsill (KE) Nru 2187/2005 tal-21 ta' Diċembru 2005 għall-konservazzjoni ta' riżorsi tas-sajd permezz ta' miżuri tekniċi fil-Baħar Baltiku, fil-Belts u fis-Sound, li jemenda r-Regolament (KE) Nru 1434/98 u jħassar ir-Regolament (KE) Nru 88/98 (ĠU L 349, 31.12.2005, p. 1).
   
      (4)  Ir-Rakkomandazzjoni Konġunta tal-Grupp ta' Livell Għoli BALTFISH. Miżuri tekniċi għas-subżoni 22-32 tal-ICES (il-Baħar Baltiku) – manka alternattiva għax-xbieki T90.